በትግራይ ክልል 160 ሺህ ሄክታር የሚሸፍን የደን ሃብት በመንግስት ጥብቅ ደን እንዲከለል እየተሰራ ነው
መቀሌ፣ የካቲት 8/2009 በትግራይ ክልል 160 ሺህ ሄክታር መሬት ላይ የሚገኝ የደን ሃብት በመንግስት ጥብቅ ደን ለመከለል እየተሰራ መሆኑን የክልሉ ግብርናና ገጠር ልማት ቢሮ አስታወቀ።
የቢሮው ከፍተኛ የደን ልማት ባለሙያ አቶ መሓሪ ገብረመድህን ለኢዜአ እንደገለጡት ባለፉት 25 ዓመታት በክልሉ በተከናወነው የአፈርና ውሃ ጥበቃ ሥራ ተራቁተው የነበሩ አካባቢዎች መልሰው አገግመዋል፡፡
ካገገሙት አካባቢዎች መካከልም በተለያዩ ወረዳዎች የሚገኙ ስድስት የደን ቦታዎች የክልሉ መንግስት በጥብቅ ደን እንዲያስተዳድራቸው ቢሮው ለክልሉ ምክር ቤት ሃሳብ ማቅረቡን ገልፀዋል፡፡
በአካባቢዎቹ 160 ሺህ ሄክታር የተሸፈነ ደን መኖሩ መረጋገጡንም አስታውቀዋል፡፡
በደቡባዊ ዞን በራያ ዓዘቦ ወረዳ ፅጋዓ ቀበሌ ነዋሪ ወጣት ሃይለ በርሀ በሰጠው አስተያየት ባለፉት ዓመታት በተከናወነው የአፈርና ውሃ ጥበቃ ስራ ተራቁቶ የነበረው አካባቢያቸው መልሶ አገግሟል፡፡
አካባቢው መልሶ በማገገሙም መኖ ካለፉት ሁለት ዓመታት ወዲህ በእንስሳት እርባታና ማድለብ ስራ ተሰማርተው ተጠቃሚ እንዲሆኑ እንዳስቻላቸውም ገልፀዋል፡፡
'' ለተፈጥሮ ሃብት እንክብካቤ በማድረጋችን በሁሉም የግብርና ስራዎቻችንም ለውጥ እያየን ነው'' ብሏል ወጣት ሃይለ።
በደቡባዊ ዞን የራያ ዓዘቦ ወረዳ የተፈጥሮ ሃብት ልማት አስተባባሪ አቶ ሰለሞን ፀጋይ በበኩላቸው፣ በወረዳው የአፈርና ውሃ ጥበቃ የተሰራላቸውና እንዲያገግሙ የተደረጉ አካባቢዎች ወጣቶች ተደራጅተው በተለያየ የገቢ ማስገኛ የስራ ዘርፎች እንዲሰማሩ እየተደረገ ነው፡፡
እስካሁንም ከ2 ሺህ 500 በላይ ወጣቶች በንብ ማነብና በእንስሳት እርባታ እንዲሰማሩ መደረጉን አስተባባሪው ተናግረዋል።